b'\n_START_ARTICLE_\nAndrius Bielskis\n_START_PARAGRAPH_\nAndrius Bielskis (g. 1973\xc2\xa0m.)\xc2\xa0\xe2\x80\x93 Lietuvos filosofas, autorius straipsni\xc5\xb3, kuriuose kritikuojamos \xc5\xa1iuolaikin\xc4\x97s Lietuvos politin\xc4\x97s, akademin\xc4\x97s ir kult\xc5\xabrin\xc4\x97s tendencijos, NK95 jud\xc4\x97jimo iniciatorius ir manifesto signataras.\n_START_SECTION_\nI\xc5\xa1silavinimas, akademin\xc4\x97 veikla\n_START_PARAGRAPH_\nGim\xc4\x99s ir u\xc5\xbeaug\xc4\x99s Klaip\xc4\x97doje, Andrius Bielskis 1998\xc2\xa0m. Jorko universitete (University of York) apsigyn\xc4\x97 magistro laipsn\xc4\xaf. Politin\xc4\x97s filosofijos daktaro disertacij\xc4\x85 apsigyn\xc4\x97 2004\xc2\xa0m. Voriko universitete (University of Warwick). A\xc5\xa1tuonerius metus gyveno Did\xc5\xbeiojoje Britanijoje, d\xc4\x97st\xc4\x97 politin\xc4\x99 teorij\xc4\x85 ir filosofij\xc4\x85 keliuose Europos universitetuose: University of Warwick, Aston University Birminghame, London Metropolitan University, Katholische Universit\xc3\xa4t Eichst\xc3\xa4tt, Vilniaus, Klaip\xc4\x97dos ir kituose universitetuose. Nuo 2006 met\xc5\xb3 gyvena Lietuvoje._NEWLINE_Jis yra vienas i\xc5\xa1 jud\xc4\x97jimo Naujoji kair\xc4\x97 95 \xc4\xafk\xc5\xabr\xc4\x97j\xc5\xb3, politikos ap\xc5\xbevalginink\xc5\xb3, nevyriausybin\xc4\x97s organizacijos DEMOS kritin\xc4\x97s minties institutas direktorius._NEWLINE_A. Bielskis aktyviai ra\xc5\xa1o straipsnius \xc4\xaf Lietuvos bei Anglijos akademin\xc4\x99 spaud\xc4\x85, kritikuoja \xc5\xa1iuolaikines Lietuvos politines, akademines ir kult\xc5\xabrines tendencijas. Publicistikoje \xc5\xbeinomas kaip termino \xe2\x80\x9e\xc5\xa1iaudinis patriotizmas\xe2\x80\x9c autorius._NEWLINE_\xc5\xa0iuo metu Andrius Bielskis yra MRU politin\xc4\x97s teorijos profesorius bei vizituojantis mokslinis darbuotojas Londono Metropolitan universitete.\n_START_SECTION_\nK\xc5\xabryba\n_START_PARAGRAPH_\nAndrius Bielskis yra paskelb\xc4\x99s daugel\xc4\xaf mokslini\xc5\xb3 straipsni\xc5\xb3 ir kelias monografijas. _NEWLINE_Savo knygoje Towards a Post-Modern Understanding of the Political From Genealogy to Hermeneutics teigia, jog \xc5\xa1iuolaikinis liberalizmas, paremtas John Rawls id\xc4\x97jomis, yra \xc5\xa1vietimo projekto t\xc4\x85sa. Knygoje klausiama, kokios kitos politin\xc4\x97s formos b\xc5\xabt\xc5\xb3 \xc4\xafmanomos, savo ideologija per\xc5\xbeengian\xc4\x8dios konvencional\xc5\xb3j\xc4\xaf liberalizm\xc4\x85._NEWLINE_Savo straipsni\xc5\xb3 knygoje Demokratija be darbo jud\xc4\x97jimo? A. Bielskis ra\xc5\xa1o apie tai, kaip Lietuvos kairieji intelektualai kartu su Estijos ir Norvegijos akademikais bei profs\xc4\x85jung\xc5\xb3 aktyvistais pasakoja apie Europos darbo \xc5\xbemoni\xc5\xb3 kov\xc4\x85 u\xc5\xbe \xc5\xbemogaus teises, veiksmingesn\xc4\xaf demokratin\xc4\xaf atstovavim\xc4\x85, taip pat apie profs\xc4\x85jung\xc5\xb3 veikl\xc4\x85 Lietuvoje bei kituose Europos kra\xc5\xa1tuose. Tai pirmoji originali kairiosios minties knyga pos\xc4\x85j\xc5\xabdin\xc4\x97je Lietuvoje._NEWLINE_Analizuodamas v\xc4\x97lyvuosius Ny\xc4\x8d\xc4\x97s darbus (Moral\xc4\x97s genealogija ir kitus), interpretuoja tekst\xc4\x85, remdamasis Foucault genealogija. Savo veikale parodo, kaip ki\xc4\x8das formuoja subjektyvum\xc4\x85 ir prasismelkia \xc4\xaf \xc5\xa1iuolaikines politines institucijas. Ny\xc4\x8d\xc4\x97s ir Foucault koncepcijos pateikiamos kaip nesugeban\xc4\x8dios suformuoti darni\xc4\x85 politin\xc4\x99 bendruomen\xc4\x99, tuo tarpu nagrin\xc4\x97jam\xc5\xb3 Gadamerio ir MacIntyre id\xc4\x97jos si\xc5\xablomos kaip alternatyva liberalizmui ir Ny\xc4\x8d\xc4\x97s genealogijai._NEWLINE_Andrius Bielskis vadovauja politikos analiz\xc4\x97s centrui DEMOS kritin\xc4\x97s minties institutas, kurio tikslas - vykdyti tyrimus ir u\xc5\xbesiimti \xc5\xa1vie\xc4\x8diam\xc4\x85ja veikla, kuri skirta gilinimuisi \xc4\xaf darbo jud\xc4\x97jim\xc4\x85 tarptautiniu mastu, stiprinti ir \xc4\xaftvirtinti profs\xc4\x85jungin\xc4\x97s veiklos reik\xc5\xa1m\xc4\x99 Lietuvoje bei ginti \xc5\xbemogaus teises Lietuvoje ir Europoje.'